****

 LATVIJAS REPUBLIKAS

**DAUGAVPILS PILSĒTAS DOME**

Reģ. Nr. 90000077325, K. Valdemāra iela 1, Daugavpils, LV-5401, tālrunis 65404344, 65404346, fakss 65421941

e-pasts: info@daugavpils.lv www.daugavpils.lv

2021.gada 10.jūnija **Noteikumi Nr.3**

Daugavpilī (prot. Nr.24, 21.§)

APSTIPRINĀTI

ar Daugavpils pilsētas domes

2021.gada 10.jūnija

lēmumu Nr.371

**Kārtība, kādā Daugavpils pilsētas domē tiek piešķirts atbalsts**

**zaudējumu kompensēšanai Covid-19 krīzes skartajām kapitālsabiedrībām**

1. Noteikumi nosaka kārtību, kādā piešķir atbalstu Covid-19 krīzes skartajām kapitālsabiedrībām, kas pilnīgi vai daļēji pieder Daugavpils pilsētas domei (turpmāk – kapitālsabiedrības).
2. Noteikumu mērķis ir noteikt tiesisko kārtību, kādā Daugavpils pilsētas dome (turpmāk – Dome) sniedz atbalstu COVID-19 krīzes skartajām kapitālsabiedrībām valsts noteiktās ārkārtējās situācijas izraisīto zaudējumu kompensēšanai.
3. Domes atbalsts attiecas uz pakalpojumiem, kuriem saskaņā ārējiem normatīvajiem aktiem ir noteikti ierobežojumi sakarā ar COVID-19 infekcijas izplatības ierobežošanu un kuru apgrozījums mēnesī krities vismaz par 30%, salīdzinot ar iepriekšējā gada attiecīgo periodu.
4. Domes atbalsta veidi kapitālsabiedrībām ir tiešie maksājumi no Domes budžeta (dotācija), ieguldījums pamatkapitālā, citi finanšu atbalsta veidi, kas ir Domes kompetencē.
5. Atbalsta apmērs tiek noteikts kā ieņēmumu izdevumu daļas starpība, kas tieši attiecas uz nesniegtiem vai daļēji sniegtiem pakalpojumiem laika periodā sakarā ar valstī noteiktajiem ierobežojumiem.
6. Atbalsta saņemšanai kapitālsabiedrība Domē iesniedz finanšu pārskatus un pieteikumu, norādot:
	1. periodu un pakalpojumu par kuru tiek pieprasīts atbalsts;
	2. atbalstam pieprasīto summu un tās detalizētu atšifrējumu;
	3. veiktos pasākumus zaudējumu apmēra samazināšanai;
	4. ievērojot Ministru kabineta 2018.gada 21.novembra noteikumos Nr.715 “Noteikumi par de minimis atbalsta uzskaites un piešķiršanas kārtību un de minimis atbalsta uzskaites veidlapu paraugiem” noteikto kārtību, de minimis atbalsta uzskaites sistēmā aizpildītās veidlapas identifikācijas numuru (vai pievieno tās izdruku .pdf formātā);
	5. informāciju par iepriekš saņemto un plānoto komercdarbības atbalstu un apmēru, kā arī citu saņemto finansējumu.
7. Šo noteikumu 6.punktā minēto pieteikumu kapitālsabiedrība iesniedz reizi ceturksnī kopā ar pārskatiem par finanšu darba rezultātiem vai pēc pārskata gada darba rezultātu apkopošanas.
8. Domes Kapitālsabiedrību pārraudzības nodaļa atbilstoši kompetencei izskata kapitālsabiedrības iesniegto pieteikumu atbalsta saņemšanai un sagatavo atzinumu (turpmāk – Atzinums) par iespējamo atbalsta veidu un apjomu.
9. Atzinumā tiek ietverts juridiskais un ekonomiskais izvērtējums:
	1. juridiskais izvērtējums paredz kapitālsabiedrības pieprasītā atbalsta pamatotību atbilstoši normatīvo aktu regulējumam;
	2. ekonomiskais izvērtējums paredz kapitālsabiedrības finanšu darbības, pieteikumā norādītā zaudējuma apmēra izvērtējumu.
10. Sagatavojot šajos noteikumos 9.punktā minēto atzinumu, obligāti tiek pārbaudīta plānotā komercdarbības atbalsta atbilstība visiem Komisijas 2013.gada 18.decembra regulas Nr.1407/2013 (ES) par Līguma par Eiropas Savienības darbību 107. un 108.panta piemērošanu de minimis atbalstam nosacījumiem.
11. Pozitīva atzinuma gadījumā, Domes Kapitālsabiedrību pārraudzības nodaļa sagatavo Domes lēmuma projektu.
12. Lēmumu par Domes atbalsta piešķiršanu kapitālsabiedrībai pieņem Dome normatīvajos aktos paredzētajā kārtībā.
13. Katra Domes atbalsta piešķiršana šajā kārtībā minētajām kapitālsabiedrībām tiek uzskatīta par *ad-hoc* atbalstu, kā tas ir definēts Komercdarbības atbalsta kontroles likumā. Piešķirot komercdarbības atbalstu, kā arī projekta īstenošanas laikā, Dome ievēro Komisijas 2013.gada 18.decembra regulas Nr.1407/2013 (ES) par Līguma par Eiropas Savienības darbību 107. un 108.panta piemērošanu de minimis atbalstam un Ministru kabineta 2018.gada 21.novembra noteikumu Nr.715 “Noteikumi par de minimis atbalsta uzskaites un piešķiršanas kārtību un de minimis atbalsta uzskaites veidlapu paraugiem” prasības.
14. Pēc šajos noteikumos 12.punktā minētā Domes lēmuma pieņemšanas, kapitālsabiedrībai, kurai tika piešķirts atbalsts Covid-19 radītās krīzes pārvarēšanai, ir pienākums sagatavot visus nepieciešamos dokumentos atbalsta faktiskai saņemšanai.

 Domes priekšsēdētājs *(personiskais paraksts)* I. Prelatovs